Amnesty International: 'Guantanamo - gulag našeg vremena'
Glasnogovornik Bijele kuće izjavio je da su tvrdnje AI "smiješne i da nemaju temelja u činjenicama". "Kada dođe do zlostavljanja, mi od
Organizacija Amnesty International je priopćila da je rat protiv terorizma doveo do erozije standarda za ljudska prava i dopustio vladama da otvoreno krše međunarodno pravo u ime nacionalne sigurnosti. U svom godišnjem izvješćuju, danas objavljenom u Londonu, ova je organizacija kritizirala Sjedinjene Države za – kako se navodi – selektivno nepoštivanje međunarodnih zakona i zlostavljanje pritvorenika koji su osumnjičeni za terorizam, o kojem je bilo izvještavano od strane svjetskih medija. U izvješću se kaže da je pokušaj Sjedinjenih Država da re-definira međunarodnopravne odredbe o mučenju poslužio kao dozvola drugim zemljama da nekažnjeno krše ljudskih prava. Glavna tajnica ove organizacije Irene Khan izjavila je da rat protiv terorizma, koji predvode Sjedinjene Države, ismijava pravdu i ugrožava Ženevske konvencije. Prema istom izvješću, kaže se da zlostavljanje iračkih zatvorenika u zatvoru Abu Ghraib nije nikad bilo potpuno istraženo, te da je američki vojni zatvor Guantanamo Bay postao – citiramo – "gulag našeg vremena". U Washingtonu, glasnogovornik Bijele kuće izjavio je da su tvrdnje iz tog izvještaja "smiješne i da nemaju temelja u činjenicama". "Kada dođe do zlostavljanja, mi odgovorne kažnjavamo" - izjavio je glasnogovornik Bijele kuće Scott McClellan. On je dodao da Sjedinjene Države imaju vodeću ulogu u zaštiti ljudskog prava i ljudskog dostojanstva, te su oslobodile 50 milijuna ljudi u Afganistanu i Iraku. U poglavlju koje se odnosi na Hrvatsku navodi se da "naslijeđe oružanog sukoba koji je trajao od 1991. do 1995. i dalje baca sjenu na područje javnog života vezano uz problematiku ljudskih prava". "Mnogi od odgovornih za kršenje ljudskih prava za vrijeme tog sukoba i dalje izbjegavaju odgovornost za svoja djela. Bez obzira na obećanja hrvatskih vlasti da će u potpunosti surađivati s haaškim Tribunalom, u pojedinim je situacijama Zagreb imao podvojen stav" - stoji u izvješću Amnesty Internationala. U vezi procesuiranja pred domaćim sudovima kaznenih djela koja su se dogodila za vrijeme sukoba, Amnesty International tvrdi da su u većini slučajeva optuženici za ratne zločine i zločine protiv čovječnosti – hrvatski Srbi. U istrazi kao i u sudskom postupku, pogotovo od strane tužiteljstva, diskriminira se po nacionalnim linijama – navodi se u izvješću ove utjecajne organizacije za ljudska prava. U vezi povratka izbjeglica, navodi se da se u Hrvatsku do kraja prošle godine vratilo manje od trećine od 300 tisuća izbjeglih Srba. U godišnjem izvješću također se optužuju ruske i čečenske separatističke snage za ozbiljna kršenja ljudskih prava. Ruska nastojanja da uguši pokret za neovisnost dovela su do zločina na obje strane, uključujući ubojstva, mučenja i nestanak civila. Moskva se kritizira za ograničavanje građanskih im političkih prava, te se izražava zabrinutost zbog kontinuirane napade na pripadnike manjina u Rusiji. Amnesty International kritizira Kinu zbog kršenja ljudskih prava te izvršenja msrtnih kazni nad velikim briojem osoba za nenasilna kaznena djela. Po nalazima ove organizacije, u Kini su i dalje tisuće ljudi zatvorene na način da se time krše njihova temeljna ljudska prava. Amnesty International navodi da okrutnost i nasilje u sudanskoj pokrajini Darfur jasno ilustrira kontinuirani neuspjeh Ujedinjenih naroda da spriječi i kazni zločine protiv čovječnosti. Prema danas objavljenom izvješću, milijuni žena i djevojčica širom svijeta i dalje su izložene različitim oblicima nasilja, uključujući silovanje, spolno osakaćivanje i ubojstvo u ime časti. Amnesty International traži od svjetskih čelnika da odlučno osude svaki oblik kršenja prava i potvrde svoju predanost ljudskim pravima kao temelju za zajedničku sigurnost svijeta.